1Nainappa naobbi Yakub ana’-ana’na sibawa makkeda, "Addeppungenno kuwaé, ri seddéku. Maéloka paissengiko aga iya mupéneddingiyé matu ri esso mangoloé:
2Addeppungenno, éh ana’-ana’ Yakub. Engkalingai Israél, ambo’mu.
3Rubén, ana’ku macowaé, iko ritu awatangekku, buwa bunge’ abaraningekku. Iko pobbarani sibawa pommawatang ri yelle’na sininna ana’ku.
4Magampakko taggottang pada-pada uwai, angkanna tenniya iya mapongngé; saba’ matinroko sibawa gundi’ku, mucarépaiwi onrong atinronna ambo’mu.
5Siméon sibawa Léwi massilessureng; senjatana mennang napaké awatangeng.
6Dé’ umaélo maccowé ri laleng assipekkekenna mennang, makkuwatoro ri laleng addeppungenna mennang. Saba’ paunoi mennang ri laleng caié, képoi banténgngé untu’ asennangeng.
7Tattanroi caina mennang, nasaba serona. Tattanroi caina mennang, nasaba abeccokenna. Upassara-sarangngi matu mennang, ri sininna Israélié. Uwassiyamporengngi matu mennang ri yelle’na sininna bangsaé.
8Yéhuda, muwanrekké’i matu cekkonna balimmu; mappojiwi matu silessu-silessuremmu sibawa suju’ ri yolomu.
9Yéhuda pada-padai singa loloé; naunoi anréna, nainappa lisu ri saranna; makkailii nainappa léwu, nadé’ séddi tau barani rukkai.
10Nakkatenningngi matu Yéhuda tekkeng akkarungengngé, mapparéntai matu wija-wijanna mannennungeng. Tiwii matu bangsa-bangsaé pakkasuwiyang, enrengngé suju’ sibawa tunru ri yolona.
11Nassiyorengngi matu ana’ kaleddé’na ri ajué, pong anggoro iya kaminang makessingngé. Nabissaiwi pakéyanna sibawa anggoro, anggoro siccella’é daraé.
12Macella’i matanna nasaba ménungngi anggoro, maputéi isinna nasaba ménungngi dadi.
13Monroi matu Zébulon ri wiring tasi’é; soréi matu kappala-kappala’é ri wirinna; lettu ri Sidon pakkasésénna daérana.
14Iyaro Isakhar pada-padai kaleddé mawatangngé iya mallekkué ri yelle’na baka tékéna.
15Naitani pékkugi kessinna iyaro onrongngé sibawa pékkugi gellona iyaro wanuwaé, nabbukku’na macenning ripattékéri, sibawa ripassa majjama selaku ata.
16Iko Dan, muwadélékiwi matu bangsamu, mancajiko pada-pada suku laingngé ri Israélié.
17Pada-padako ulaé ri wiring lalengngé, ula mamosoé ri wiring lorongngé, iya pitto’éngngi amputuna anyarangngé angkanna tallitta pakkinnyaranna.
18Oh PUWANG, asalamakeng iya Muwabbéréyangngé, iyanaro utajet-tajeng.
19Gad, nagasako matu parampo’é, iyakiya balé’ko matu rampo’i mennang.
20Asyer, inanrému maona namakessing. Mupassadiyangengngi matu inanré untu’ sining arungngé.
21Naftali, samanna jonga leppe, magello senna ana’-ana’na.
22Yusuf padai kaleddé loloé, kaleddé liya seddéna mata uwai, lari-lari ri émpeng bulué.
23Maggasai balié sibawa masero, mallellungngi sibawa pana.
24Iyakiya tette’i Yusuf masse taiyyana, tette’i masse panana, nasaba akuwasanna Pakkampi Pommawatangngé, Allataalana Yakub, Pallinrunna Israélié.
25Allataalana ambo’mu tulukko; Iya Pommakuwasaé barakkakiko sibawa bosi polé ri langié enrengngé uwai polé ri yawana tanaé. Sibawa ana’ enrengngé saping,
26gandong sibawa bunga. Barakka’na Allataalana ambo’mu pakacauriwi asugirenna sining bulu iya macowa senna’é. Tennapodo nonnoni sininna barakka’éro ri tompo ulunna Yusuf, ri yasé’na linrona. Aléna ritu dé’ padanna ri yelle’na silessu-silessurenna.
27Bényamin iyanaritu sarigala masekkangngé. Ri éléé natikkengngi anréna. Ri wennié nabagé-bagéi."
28Iyanaro iya seppulo duwa sukunna Israélié, sibawa ada-ada iya napowadaé ambo’na mennang wettunna mabbéré selleng assarangeng lao ri tungke-tungke mennang.
29Nainappa mappaseng Yakub lao ri ana’-ana’na, "Dé’na namaitta ulisu matu pada-pada toriyoloku. Kuburu’ka matti ri seddéna mennang ri laleng gowaé ri Makhpéla, seddé alauna Mamré ri tana Kanaan. Abraham pura melliwi gowaé sibawa dare’é ri seddéna polé ri Efron tau Hét-é untu’ napancaji akkuburukeng.
30(49:29)
31Kuwaniro rikuburu Abraham sibawa Sara, Ishak sibawa Ribka; nakkuwatoro ukuburu Léa.
32Dare sibawa gowa iya engkaé kuwaro purani naelli polé ri tau Hét-é. Kuburu’ka kuwaro."
33Puranana mappaseng Yakub lao ri ana’-ana’na, léwuni, nanamaté.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn